Током 15 година на репертоару Краљевачког позоришта, представа је одиграна 50 пута. Иако је тада била једна од најдуговечнијих, није играна чешће због разних околности, укључујући НАТО бомбардовање СРЈ, као и земљотрес у Краљеву 2010. године, у ком је зграда позоришта значајно оштећена. У години обележавања јубилеја, планирано је и извођење на сцени биоскопа у Врњачкој Бањи, у сарадњи са Културним центром и Туристичком организацијом, али је тај догађај отказан, услед спречености глумаца. На 18. годишњицу, 5. марта 2016, изведена је 60. реприза представе, а том приликом је обележено и 40 година уметничког стваралаштва Верољуба Андријанића Јеша, који је тумачио лик насловног јунака. За све време извођења, представа је задржала свој првобитни ансамбл.